Komisijos sprendimas
2000 m. rugsėjo 27 d.
iš dalies keičiantis Sprendimą 94/360/EB dėl tam tikrų produktų siuntų iš trečiųjų šalių fizinių patikrinimų periodiškumo sumažinimo pagal Tarybos direktyvą 90/675/EEB
(pranešta dokumentu Nr. C(2000) 2735)
(tekstas svarbus EEE)
(2000/583/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą [1], ypač į jos 10 straipsnį,
kadangi:
(1) Direktyva 97/78/EB panaikinta ir pakeista Tarybos direktyva 90/675/EEB [2], pagal kurią buvo parengtas Komisijos sprendimas 94/360/EB dėl tam tikrų produktų siuntų iš trečiųjų šalių fizinių patikrinimų periodiškumo sumažinimo [3].
(2) Iš Jungtinių Amerikos Valstijų importuojamoje mėsoje aptikus augimą skatinančių ksenobiotinių hormonų pėdsakus, Komisijos sprendimu 1999/302/EB [4] nustatyta visos importuojamos šviežios mėsos ir subproduktų, išskyrus bizonų mėsą ir subproduktus, sustiprintos kontrolės tvarka.
(3) Nustačius minėtus likučius, Jungtinių Amerikos Valstijų institucijos 1999 m. birželio mėn. sustiprino savo galvijų be hormonų programą, bet Komisijos Maisto ir veterinarijos tarnybai misijos Jungtinėse Valstijose metu susidūrus su kitais šios programos įgyvendinimo sunkumais, programa be hormonų 1999 m. liepą buvo sustabdyta ir atnaujinta 1999 m. rugsėjo mėn. sustiprinta forma kaip galvijų gydymo ne hormonais programa.
(4) Taikant Sprendimu 1999/302/EB nustatytas papildomos kontrolės priemones, per tą laikotarpį nebuvo gauta nė vieno teigiamo mėginio, be to, nė vienas pagal Europos bendrijos papildomo testavimo programą atliktas hormonų tyrimas nedavė teigiamų rezultatų.
(5) Svarstoma, kad 1999 m. įsigaliojusias apsaugos priemones dabar reikia panaikinti ir sumažinti iš Jungtinių Amerikos Valstijų importuojamos šviežios mėsos patikrinimų periodiškumą, t. y., tikrinti ne visas, o tik 20 % siuntų, nes tai atitinka Sprendime 94/360/EB nustatytą įprastinį visai šviežiai mėsai iš trečiųjų šalių taikomų fizinių patikrinimų lygį.
(6) Svarbu paaiškinti, kad visas iš Jungtinių Amerikos Valstijų importuojamas šviežios mėsos siuntas, kurioms taikomi fiziniai patikrinimai, vis tik būtina ištirti laboratorijoje ir nustatyti, ar mėsoje nėra atitinkamų hormonų likučių.
(7) Šis sprendimas yra pirmas žingsnis palaipsniui panaikinant įpareigojimą tikrinti hormonus kiekvienoje fiziniam patikrinimui atrinktoje siuntoje, o vėliau šis sprendimas bus iš naujo išnagrinėtas remiantis būsimų tyrimų rezultatais.
(8) Šiame reglamente numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 94/360/EB iš dalies keičiamas taip:
1. 1a straipsnio 1 dalies pirmoji įtrauka išbraukiama ir pakeičiama taip:
"- fizinių patikrinimų periodiškumas yra 20 %,".
2. 1a straipsnio 1 dalies antroji įtrauka išbraukiama ir pakeičiama taip:
"- iš kiekvienos tikrinamos siuntos imami du oficialūs mėginiai ir juose tiriami kiekvieno iš šių ksenobiotinių hormonų likučiai: melengestrolio acetato, trenbolono, zeranolio, stilbeno, įskaitant dietilstilbestrolį, be to, tikrinama, ar juose ne perdaug natūraliųjų hormonų: 17-beta-estradiolo, progesterono ir testosteono."
3. 1a straipsnio 2 dalis išbraukiama.
2 straipsnis
Šis sprendimas skirtas valstybėms narėms.
Priimta Briuselyje, 2000 m. rugsėjo 27 d.